Agatha Christie, Lady Mallowan, DBE, (po prowdzie: "Agatha Mary Clarissa Miller Christie", znano tyž kej "Dame Agatha Christie") cera Clary a Fredericka Miller (ur. 15 wřeśnia 1890 we Torquay, umřyua 12 styčnia 1976 we Wallingford) – angelsko autorka kryminalnych rōmanōw. Agatha Christie je nojbarzi znōmōm na świecie pisarkōm kryminouōw a nojlepij předajōncōm sie autorkōm wšechčasōw. Wydano přez miljord ygzymplaři jeji kśōnžek we angelskij godce a drōgi miljord přetuōmačōnych na 45 inkšych godek. We Francyji předano 40 miljōnōw jeji kśōnžek, lo porōwnanio: zajmujōncygo drōgi plac Ymila Zoli – 22 miljōny. Pod pseudōnimym Mary Westmacott wydoua pora powieści ôbyčajowych, kere tyž ciešōuy sie popularnośćōm. Christie wydoua přez 80 powieści a štuk teatralnych. Jejich akcyjo točōua sie guōwniy we zawartych pōmieščyniach, a mordercōm mōg być ino jydyn s mieškańcōw. Wniosua wiela nowych rozwiōnzań do tradycyjnyj štuki pisanio kryminouōw, co zapewniuo jyj sukces. Niykere s jeji powieści majōm zaskakujōnce a wčeśnij niyspotykane we kryminouach rozwiōnzanio, lo bajšpila: "Zabōjstwo Rogera Ackroyda" abo "Morderstwo w Orient Expressie". Agatha Christie stwořōua suynne postaci literacke dwojga detektywōw: ekscyntryčnygo Belga Herkulesa Poirota a staršyj pani, detektyw-amator panny Marple. Bydōnc ješče u ščytu kariery naškryfloua dwie powieści s tymi bohaterōma s zastřežyniym, aže majōm sie ukazać dziepiyro po jej śmierci (čyli kilkadzieśōnt lot pōźnij). Neczajta Agathy Christie (ang.)